KIRJALLINEN KYSYMYS E-0550/03

esittäjä(t): Laura González Álvarez (GUE/NGL) komissiolle

(26. helmikuuta 2003)

Aihe: Tuulivoimaloiden ympäristövaikutukset

Ympäristö-, kulttuuri- ja kansalaisjärjestöt ovat ilmaisseet huolensa tuulivoimaloiden valvomattomasta ja nopeasta lisääntymisestä Guadalajaran provinssissa (Campisalabos, Cantalojas ja Villa) ja tuulivoimaloista, joita aiotaan rakentaa Tiermes-Caracenan alueelle (Canalejas, Sierro ja De Grado) Soriassa. Hijesin ja Somolinosin tuulivoimalat eivät ole saaneet rakennuslupaa ympäristösyistä.

Tiermes-Caracenan alue on luokiteltu lintujen kannalta merkittäväksi alueeksi (IBA nro 079), ja se sijaitsee Altos de Barahonan lintujen erityissuojelualueen ja Ayllónin vuoristoalueen välissä. Alueella on lukuisia hanhikorppikotka-, munkkikorppikotka-, maakotka-, huuhkaja-, pikkukorppikotka- ja erittäin uhanalaisia kaitanokkakiuru -populaatioita.

Ajanjakson pronssiajasta keskiaikaan käsittävän Tiermesin arkeologisen esiintymän (jonka Kastilia ja Leónin hallintoviranomainen on julistanut merkittäväksi kulttuuriomaisuudeksi) alueella sijaitsee tärkeä hautausmaa ja täydellinen roomalainen kaupunki. Keskiajalta on säilynyt 1100-luvulta peräisin oleva Nuestra Señora de Tiermesin kirkko. Alueen asukkaat, joille ei ole annettu tietoja huolimatta toimivaltaisille viranomaisille esitetystä pyynnöstä, katsovat kaikkien näiden luonnon ja arkeologisten rikkauksien olevan vakavasti uhattuina.

Eikö komissio katso, että kyseessä saattaisi olla seuraavien direktiivien rikkominen:

- 97/11/ETY(1) ympäristövaikutusten arvioinnista,

- 79/409/ETY(2) luonnonvaraisten lintujen suojelusta,

- 92/43/ETY(3) luontotyyppien sekä luonnonvaraisen eläimistön ja kasviston suojelusta ja

- 90/313/ETY(4) ympäristöä koskevan tiedon saannin vapaudesta?

Mihin toimiin komissio aikoo ryhtyä, jotta kyseisiä direktiivejä noudatettaisiin asianmukaisesti?

(1) EYVL L 73, 14.3.1997, s. 5.

(2) EYVL L 103, 25.4.1979, s. 1.

(3) EYVL L 206, 22.7.1992, s. 7.

(4) EYVL L 158, 23.6.1990, s. 56.

Margot Wallströmin komission puolesta antama vastaus

(30. huhtikuuta 2003)

Parlamentin jäsen mainitsee kysymyksessään kaksi eri aluetta, jotka molemmat sijaitsevat Castilla-La Manchan itsehallintoalueella.

Kysyjän antamien tietojen perusteella ei ole mahdollista määritellä alueiden tarkkaa sijaintia. Toinen niistä vaikuttaa kuitenkin sijaitsevan lähellä aluetta, jota Espanjan viranomaiset ovat ehdottaneet yhteisön tärkeänä pitämäksi alueeksi (Sierra de Pela, ES4240007), ja toinen lähellä Altos de Barahona -erityissuojelualuetta (ES0000203).

Tästä syystä Espanjan viranomaisten on suoritettava luonnonvaraisten lintujen suojelun vaatima ympäristöarviointi siten kuin luontotyyppidirektiivissä eli 2. huhtikuuta 1979 annetussa neuvoston direktiivissä 79/409/ETY edellytetään.

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/EY (sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY) edellyttää, että suunniteltujen tuulivoimaloiden ympäristövaikutukset arvioidaan, jos niillä etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Arviointia suoritettaessa siihen on muun muassa sisällytettävä tiedot esitetyn hankkeen kerrannaisvaikutuksista. Parlamentin jäsenen antamista tiedoista ei käy ilmi, onko kysymyksessä mainituissa tapauksissa rikottu direktiiviä.

Kysymyksessä mainittiin, että asukkaat eivät ole saaneet toimivaltaisilta viranomaisilta pyytämiään tietoja. Tässä yhteydessä on syytä mainita, että ympäristöä koskevan tiedon saannin vapaudesta 7. kesäkuuta 1990 annetussa direktiivissä 90/313/ETY velvoittaa julkiset viranomaiset antamaan saatavissa olevan ympäristöä koskevan tiedon enintään kahden kuukauden kuluessa sitä koskevasta pyynnöstä, ellei asiaan sovellu jokin saman direktiivin 3 artiklassa mainituista poikkeuksista. Kysyjän antamista tiedoista ei käy ilmi, milloin pyyntö on esitetty, eikä myöskään se, ovatko paikalliset asukkaat hakeneet direktiivin 4 artiklan nojalla tuomioistuimelta tai hallintoviranomaiselta muutosta päätökseen kyseisen kansallisen oikeusjärjestelmän mukaisesti. Siten parlamentin jäsenen antamien tietojen perusteella ei ole selvää, onko tässä tapauksessa rikottu neuvoston direktiiviä 90/313/ETY.